作者:陳允平
標題:浪淘沙慢
內容:暮煙愁，鴉歸古樹，雁過空堞。南浦牙檣漸發。陽關歌盡半闋。便恨入迴腸千萬結。長亭柳、寸寸攀折。望日下長安近，莫遣鱗鴻成閒絕。悽切。去帆浪遠江闊。悵頓解連環，西窗下、對燭頻哽咽。嘆百歲光陰，幾度離別。翠銷粉竭。信乍圓易散，彩雲明月。浙水吳山重重疊。流蘇帳、陽臺夢歇。暗塵鎖、孤鸞秦鏡缺。羞人問、怕說相思，正滿院楊花，落盡東風雪。